2009 m. įsigaliojus Reglamentui, pagal Reglamento 15 straipsnį, pripažinimą (be apribojimų) išsaugojo dešimt organizacijų;

pagal Reglamento 15 straipsnį, buvo išsaugotas ir be apribojimų pratęstas Lenkijos laivų registro (Polish Register of Shipping, PRS) pripažinimas;

2010 m. rugpjūčio 30 d. baigė galioti ribotas Graikijos laivų registro (Hellenic Register of Shipping, HRS) pripažinimas, jis nebuvo atnaujintas.

Pastaruoju metu PO sąrašas keitėsi taip:

2013 m., susijungus bendrovėms Det Norske Veritas (DNV) ir Germanischer Lloyd (GL), Komisija pagal Reglamento 4 ir 16 straipsnius iš dalies pakeitė DNV pripažinimą ir jį suteikė naujam atitinkamam juridiniam asmeniui DNV GL AS;

2014 m. Komisija pagal Reglamento 4 straipsnį suteikė pripažinimą Kroatijos laivybos registrui (Croatian Register of Shipping, CRS);

2015 m. Komisija pagal Reglamento 16 straipsnį iš dalies pakeitė keturioms organizacijoms suteiktus pripažinimus ir kiekvieną pripažinimą suteikė atitinkamam juridiniam asmeniui, kuris turėtų turėti pripažinimą.

3.3.ES pripažintų organizacijų sąrašas nuo 2015 m. gegužės mėn.

Pagal Reglamento 4 straipsnio 5 dalį Komisija rengia, atnaujina ir skelbia pagal Reglamentą pripažintų organizacijų sąrašą.

Šiuo tikslu Komisija priėmė 2015 m. balandžio 24 d. Komisijos sprendimą (ES) 2015/669, kuriuo panaikinamas Sprendimas 2007/421/EB dėl pripažintų organizacijų, apie kurias valstybės narės pranešė pagal Tarybos direktyvą 94/57/EB, sąrašo paskelbimo, kuriame Mobilumo ir transporto generalinio direktorato generalinis direktorius įgaliotas skelbti pripažintų organizacijų sąrašą ir prireikus jį atnaujinti.

Atnaujintas sąrašas buvo paskelbtas 2015 m. gegužės 19 d. Europos Komisijos pranešime (2015/C 162/06); į sąrašą įtraukta vienuolika organizacijų: American Bureau of Shipping (ABS); Bureau Veritas SA – Registre international de classification de navires et d’aeronefs (BV); China Classification Society (CCS); Croatian Register of Shipping (CRS); DNV GL AS; KR (Korean Register); Lloyd’s Register Group LTD (LR); Nippon Kaiji Kyokai General Incorporated Foundation (ClassNK); Polish Register of Shipping (PRS); RINA Services S.p.A.; Russian Maritime Register of Shipping (RS).

4.Valstybių narių, kaip vėliavos valstybių, naudojimasis PO paslaugomis

4.1.Direktyvos 2009/15/EB perkėlimas į nacionalinę teisę

Pagal Direktyvos 13 straipsnį, valstybės narės privalėjo iki 2011 m. birželio 17 d. Direktyvą galutinai perkelti į nacionalinę teisę. Komisija įvertino Direktyvos perkėlimo į nacionalinę teisę užbaigtumą ir nustatė, kad Direktyva iš esmės perkelta tinkamai.

4.2.Valstybių narių ir PO bendradarbiavimo santykiai

Direktyvos 5 straipsnyje nustatyta, kad valstybės narės, kurios priima sprendimą įgalioti pripažintą organizaciją, sudarydamos nustatytos formos oficialią sutartį arba lygiavertį teisinį susitarimą, nustato bendradarbiavimo su susijusiomis PO santykius. Pagal šio straipsnio 4 dalį, kiekviena valstybė narė privalo perduoti Komisijai tikslią informaciją apie bendradarbiavimo su PO santykius.

Visos valstybės narės, kurios naudojasi vienos arba kelių PO paslaugomis, atsižvelgdamos į reikalavimus pateikė informaciją apie jų bendradarbiavimo santykius, o prireikus – ir šios informacijos pakeitimus arba atnaujinimus. Komisija patikrino, ar minėti susitarimai atitinka reikalavimus.

Visos valstybės narės, išskyrus vieną, buvo sudariusios susitarimus su viena arba keliomis PO. Kiekvienos valstybės narės sudarytų susitarimų skaičius įvairuoja nuo vieno iki dešimties, vienoje valstybėje narėje yra vidutiniškai šešios įgaliotos PO.

ES PO sudarytų susitarimų su valstybėmis narėmis skaičius įvairuoja nuo vieno iki dvidešimt penkių, kiekviena PO yra sudariusi vidutiniškai po keturiolika susitarimų.

Pagal Direktyvos 8 straipsnį, jei valstybė narė mano, kad PO nebegali jos vardu vykdyti 3 straipsnyje nurodytų užduočių (patikrinimų, apžiūrų ir (arba) teisės aktais nustatytų liudijimų išdavimo), valstybė narė tokį įgaliojimą gali laikinai sustabdyti ar panaikinti. Tokiu atveju valstybė narė apie tai nedelsdama informuoja Komisiją ir nurodo pagrįstas tokio sprendimo priežastis. Nuo Direktyvos įsigaliojimo Komisija neužregistravo nė vieno tokio pranešimo.